# **4-րդ շաբաթ**

## **Թեմա՝ «Չարի վերջը»**

Ա. Լսել ձայնագրությունը երկու անգամ։ Պատմել իրար այն ամենը, ինչ հասկացել եք ձայնագրությունից։ Գրել լսածը տետրում։ Պատասխանել հարցերին։

*Աղբյուր՝* <https://www.youtube.com/watch?v=9MdjvL6TJeI>

[](https://www.youtube.com/embed/9MdjvL6TJeI?feature=oembed)

Բ․ Թղթին հանձնել լսած ձայնագրությունն ամբողջությամբ։   
Բաց թողնել անհասկանալի բառերը։

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Հեքիաթի բնագիրը։*

Լինում է մի սար,  
     Էն սարում՝ մի ծառ,  
     Էն ծառում՝ փչակ,  
     Փչակում՝ մի բույն,  
     Բնում՝ երեք ձագ,  
     Ու վրեն կկուն:  
     -Կու՜կու՜, կու՜կու՜, ի՛մ կուկուներ,  
     Ե՞րբ պիտի դուք առնեք թևեր,  
     Թռչե՜ք, գնա՜ք,  
     Ուրախանա՛ք…  
     Երգում էր մարիկ կկուն,  
     Մին էլ, ըհը՜, աղվեսն եկավ.  
     -Էս սարն ի՛մն է,  
     Էս ծառն ի՛մն է,  
     Ծառում փչակ կա,  
     Փչակում` մի բույն,  
     Էս ո՞վ է եկել  
     Տիրացել թաքուն:  
     Ա՛խ, դու՛, կկու՛, հիմա՜ր կկու,  
     Քանի՞ փոքրիկ ձագ ունես դու:  
     -Երեք հատ ձագ, աղա՜ աղվես:  
     -Երեք հատ ձագ ցույց կտամ քեզ:  
     Ու չե՞ս ասել, դու, անամո՛թ,  
     Մինը ծառա ղրկես ինձ մոտ:  
     Ձգի՛ր շուտով մի հատը ցած,  
     Թե չէ` կացինս հրեն սրած,  
     Գնամ բերեմ,  
     Ծառը կտրեմ…  
     -Վա՛յ, չկտրե՛ս,  
     Աստված սիրես,  
     Էս մինն, ահա՛,  
     Տա՛ր քեզ ծառա,  
     Միայն թե էսպես  
     Մի ՛ջնջիր մեզ`  
     Բնով, տեղով,  
     Ամբողջ ցեղով:  
     Խնդրեց մարիկ կկուն և ձագերից մինը ձգեց ներքև:  
     Աղվեսը` հա՛փ, առավ գնաց:  
     -Վա՜յ-վա՜յ, դու՜-դու՜,  
     Իմ լա՛վ կուկու,  
     Ո՞ր սև սարում,  
     Ո՞ր անտառում,  
     Ո՞ր թփի տակ  
     Կորար մենակ:  
     Վա՜յ-վա՜յ, դու՜-դու՜,  
     Իմ խե՛ղճ կուկու…  
     Լաց էր լինում մարիկ կկուն, մին էլ, ըհը՜, աղվեսը հետ եկավ:  
     -Էս սարն ի՛մն է,  
     Էս ծառն ի՛մն է,  
     Ծառում փչակ կա,  
     Փչակում` մի բույն,  
     Էս ո՞վ է եկել  
     Տիրացել թաքուն:  
     Ա՛խ, դու՛, կկու՛, հիմա՜ր կկու,  
     Քանի՞ փոքրիկ ձագ ունես դու:  
     -Երկու հատ ձագ, աղա՜ աղվես:  
     -Երկու հատ ձագ ցույց կտամ քեզ:  
     Ա՜խ, չարամիտ դու ավազակ,  
     Ի՜նչ խաբար է, երկու՜ հատ ձագ,  
     Ի՜նչ, ուզում ես էստեղ զոռով  
     Լցնել ամբողջ կկուներո՞վ…  
     Ձգի՛ր շուտով մի հատը ցած,  
     Թե չէ` կացինս հրեն սրած,  
     Գնամ բերեմ,  
     Ծառը կտրեմ…  
     -Վա՜յ, չկտրե՛ս,  
     Աստված սիրես,  
     Էս էլ ա՛ռ տար  
     Ու թող դադար`  
     Վերջինը գեթ  
     Մնա ինձ հետ…  
     Աղաչեց մարիկ կկուն ու երկրորդ ձագն էլ ձգեց ներքև:  
     Աղվեսը` հա՛փ, էս էլ առավ ու գնաց:  
     -Վայ՜-վա՜յ, վու՜յ-վու՜յ,  
     Ինչի՞ համար  
     Եկա ես սար  
     Բույն շինեցի,  
     Ձագ հանեցի…  
     Աղվեսն եկավ,  
     Տարավ կերավ  
     Երկու, երկու,  
     Կուկու… կուկու…  
     Լաց էր լինում մարիկ կկուն:  
     Էս միջոցին` ղա՜, ղա՜, ղա՜, ագռավն անց էր կենում էդ կողմերով:  
     Լսվեց կկվի լացի ձայնը:  
     -Էդպես տխուր ու զարհուրիկ  
     Ի՞նչ ես լալիս, կկու՛ քույրիկ:  
     -Ինչպե՞ս չլամ, ա՜ սանամեր.  
     Աղվեսն եկավ էն սրտամեռ,  
     Գլխիս էսպես փորձանք բերավ,  
     Ձագուկներս տարավ, կերավ:  
     -Վու՜յ իմ աչքին, անխե՛լք կկու,  
     Ինչպե՜ս իզուր խաբվել ես դու  
     Սուտ խոսքերից չար աղվեսի…  
     Ո՞նց թե սարը իմն է` կասի:  
     Ո՞վ է տվել էն լրբին սար,  
     Սարն ամենքիս է հավասար…  
     Ո՞վ կթողնի վեր կենա նա,  
     Ամբողջ սարին գա տիրանա,  
     Անունը տա սրած կացնի,  
     Սրան նրան սուտ վախեցնի,  
     Ու մինն էսօր, մյուսը` երեկ,  
     Ձագեր տանի, ուտի մեկ-մեկ…  
     Սև գրողի էն տարածին  
     Ո՞վ է տվել սրած կացին:  
     Մին էլ որ գա ու սպառնա,  
     Մի՛ վախենա, քշի` գնա:  
     Էսպես ասավ ագռավն ու թռավ գնաց:  
     Ահա կրկին աղվեսն եկավ.  
     -Էս սարն ի՛մն է,  
     Էս ծառն ի՛մն է…  
     Հազիվ էր ասել, կկուն բնից գլուխը հանեց.  
     -Սո՛ւտ ես ասում, դու խաբեբա՛,  
     Անխիղճ գազա՛ն, անկո՛ւշտ, ագահ:  
     Ո՞վ է տվել էստեղ քեզ սար,  
     Սարն ամենքիս է հավասար…  
     Ի՞նչ ես եկել սուտ տեր դարձել,  
     Ես էլ հիմար` ճիշտ եմ կարծել,  
     Ձագուկներս տվել եմ քեզ…  
     Կորի՛, գնա՛, դու չա՛ր աղվես,  
     Հերի՛ք, ինչքան սուտ ես ասել,  
     Հիմի գիտեմ, չեմ վախենում էլ.  
     Կացին չունես` ծառը կտրես:  
     -Ո՞վ ասաց քեզ:  
     -Ագռավն ասավ:  
     -Ագռա՞վը: Լա՜վ:  
     Ու ագռավի վրա բարկացած` աղվեսը պոչը քաշեց, հեռացավ: Գնաց մի դաշտում սուտմեռուկի տվեց, վեր ընկավ, իբրև թե սատկել է:  
     Ագռավն էլ կարծեց` իրավ սատկել է, թռավ, եկավ վրեն իջավ, որ աչքերը հանի: Աղվեսը` հա՛փ, հանկարծ բռնեց:  
     -Ղա՜, ղա՜, ղա՜, ղա՜,  
     Աղվես աղա…  
     -Ա՛յ դու կռավան չարալեզու,  
     Ո՞նց թե կկվին ասել ես դու,  
     Թե ես կացին չունեմ սրած…  
     Կացին չունե՜մ…Դե՛, հիմի կա՜ց…  
     -Վա՜յ, քեզ մեղա՛,  
     Աղվե՛ս աղա,  
     Ե՛ս եմ ասել, չեմ ուրանում,  
     Ինձ քրքրի՛ր, ինձ կե՛ր հում-հում,  
     Տու՛ր ինչ պատիժ սիրտդ կուզի,  
     Բայց մի վերջին խոսքս լսի:  
     Ես էն սարում, հենց դեմուդեմ,  
     Էնպես մի թանկ պահուստ ունեմ,  
     Որ չես գտնի դու քո օրում  
     Ո՛չ մի թառում կամ անտառում:  
     Ինչի՞ համար էն ահագին  
     Գանձը կորչի հողի տակին:  
     Արի՛ գնանք, հանեմ տամ քեզ,  
     Էնքան ուտե՜ս, էնքա՜ն ուտես…  
     Թե չլինի ու սուտ դուրս գամ,  
     Ես հո էստեղ միշտ կամ ու կամ… -Գնա՛նք, - ասավ աղվեսը, - թե կլինի, շատ լավ, թե չի լինի, էլի քեզ կուտեմ: Գնացին: Վերևից թռչելիս ագռավը նկատել էր, որ մի թփում պառկած էր գյուղացու շունը:  
     Աղվեսին տարա՜վ, տարա՜վ, դուրս բերեց ուղիղ էն թփի վրա:  
     -Ա՛յ, - ասավ, - էս թփումն է իմ պահուստը:  
     Աղվեսն ագահ վրա ընկավ թփին: Շունը վեր թռավ, կոկորդից բռնեց ու դրեց տակին:  
     Աղվեսը խեղդվելով սկսեց խռխռալ.  
     -Ա՜խ, ե՜ս… ա՜խ, ե՜ս…  
     Զգույշ աղվես…  
     Փորձանքի մեջ  
     Ընկնեմ էսպե՛ս…  
     Ա՜խ, անիրա՛վ…  
     Դու սև ագռա՛վ…  
     -Ինչքան էլ որ զգույշ լինես,  
     Չարի համար թե՛ վաղ, թե՛ ուշ`  
     Է՛դ է պահված, աղվե՛ս աղա…  
     Ղա՜, ղա՜, ղա՜, ղա՜…  
     Պատասխանեց ագռավն ու թռավ:

*Աղբյուր՝* [https://my.mamul.am/](https://my.mamul.am/%20)am/post/22198/հովհաննես-թումանյան-«չարի-վերջը»

\*\*\*

**Պատասխանել հարցերին՝**

2. Որտե՞ղ են զարգանում հեքիաթի իրադարձությունները։
3. Ովքե՞ր են հեքիաթի հերոսները։
4. Ի՞նչ է կատարվում հերոսներից յուրաքանչյուրի հետ։
5. Ի՞նչ է սովորեցնում հեքիաթը։
6. Ինչպե՞ս կավարտեիք հեքիաթը գրողի փոխարեն։

**Նյութը պատրաստեց՝ Անի Սարուխանյանը**